L’ELIANA ESTRENA NOVA WEB MUNICIPAL I UNA APLICACIÓ PER A DISPOSITIUS MÒBILS
Sin fecha

L’Ajuntament de l’Eliana ha renovat la web municipal (www.leliana.es) per adaptar-la a les noves tendències de disseny i usabilitat, i amb això facilitar la navegació en tot tipus de dispositius. La nova web institucional ha estat dissenyada per 'Digital Value' a través del projecte Portals Municipals impulsat per la Diputació de València.

Aprofitant este canvi, s’han reorganitzat els continguts perquè els usuaris troben la informació d’una forma més intuïtiva. Així mateix, des dels diferents departaments del consistori s’estan revisant els continguts per deixar el portal completament actualitzat.

Però esta millora ve acompanyada d’un altre servei tecnològic afegit ja que, en el marc del mateix projecte, els veïns disposaran d’una nova aplicació gratuïta per a mòbils i tauletes. Esta app es pot descarregar des de les botigues virtuals d’Android (Play Store) i Apple (App Store) i a través d’ella els usuaris podran rebre avisos i consultar continguts d’interès a l’instant: notícies, agenda d’esdeveniments, telèfons, adreces, així com informació turística, esportiva, de festes, de transports, etc …

Tot això s’afegeix a la posada en marxa, el passat mes de gener, de l’app “Línia Verda” (www.lineaverdemunicipal.com), des de la qual els ciutadans poden comunicar a l’Ajuntament incidències a la via pública o fer consultes.

Per tancar el cercle tecnològic, el nostre municipi compta amb un portal de tràmits en línia (sede.leliana.es) i una estació meteorològica des de la qual consultar la informació de l’oratge (www.inforatge.com/leliana).

Estes vies de comunicació institucionals subministren altres formes de contacte entre la ciutadania i l’Ajuntament, apropant la informació a les persones mitjançant dispositius que actualment ja són considerats d’ús habitual.

Per a trobar l’aplicació busqueu tant a l’AppStore com al Google Play Store utilitzeu les paraules claus “L’Eliana”